༄༅། །དེའི་བསྡུས་དོན་བཞུགས། །
༄༅༅། །རྣལ་འབྱོར་མ་ཀུན་ཏུ་སྤྱོད་པ་རྟོག་པ་ཉི་ཤུ་རྩ་གཅིག་པ་ཙ་ཀྲ་གསུམ་
བཀོད་པའི་རྟོག་པ་ཆོ་གའི་རྒྱུད་ཆུང་འདི་ལ་དཔལ་ནཱ་རོ་པའི་དགོངས་པ་ལེའུ་བཅུ་
བདུན་གྱི་དོན་བསྡུ་ན། གསུམ་དུ་བསྡུ་བ་དང་། བཞིར་བསྡུ་བ་དང་། མདོར་བསྡུ་ན་
དབུགས་དབྱུང་གཉིས་སུ་བསྡུ་བ་གསུམ་དུ་གསུངས། དེ་ལ་དང་པོའི་དབང་དུ་བྱས་ན།
ལམ་གྱི་ཀུན་ཏུ་སྤྱོད་པ་དེ་རྫོགས་པར་བྱེད་པའི་ཡན་ལག་འབྲས་བུའི་ཀུན་ཏུ་སྤྱོད་པ་སྟེ་
གསུམ་མོ། །བཞིར་བྱེད་ན་གསུམ་པོ་དེའི་སྟེང་དུ་ཉམས་སུ་ལེན་པའི་གང་ཟག་གི་ཁྱད་
པར་བསྣན་པས་བཞིའོ། །གཉིས་སུ་བསྡུ་ན། དེ་བཞིན་གཤེགས་པའི་དབུགས་དབྱུང་
དང་། རྡོ་རྗེ་འཆང་གི་དབྱུགས་དབྱུང་ངོ་། །དེ་དག་ནི་རྒྱུད་བཤད་ཐབས་ཀྱི་མན་ངག་
བཞི་དགོད་པ་ཙམ་ནི། དེ་ལ་དོན་བཞིར་བསྡུས་པའི་དབང་དུ་བྱས་པས་ཐམས་ཅད་
ཤེས་པ་ཡིན་ནོ། །དང་པོ་རྟེན་གྱི་གང་ཟག་ལ་གཉིས། ཀུན་སྤྱོད་ཉམས་སུ་བླང་དུ་མི་
རུང་བའི་གང་ཟག་གི་མཚན་ཉིད་དགག་པའི་སྒོ་ནས་བསྟན་པ་དང་། ཉམས་སུ་ལེན་པའི་
གང་ཟག་གི་མཚན་ཉིད་སྒྲུབ་པའི་སྒོ་ནས་བསྟན་པའོ། །དེ་ལ་གསུམ། མ་དག་པ། དག་
པ། འདྲེས་པའོ། །ལམ་གྱི་ཀུན་ཏུ་སྤྱོད་པ་ལ་གསུམ། ཕྱིའི་ཀུན་སྤྱོད་རྟེན་དང་བརྟེན་པར་
བཅས་པ་བསྐྱེད་པ་སྤྲུལ་པའི་སྐུ་ལམ་དུ་བྱེད་པ་དང་། ལུས་ཀྱི་ཀུན་ཏུ་སྤྱོད་པའི་ཡི་གེ་
ཉི་ཤུ་རྩ་བཞི་གཙོ་བོར་གྱུར་པའི་ལུས་ལ་ལྷ་སུམ་ཅུ་རྩ་བདུན་རྫོགས་པར་དགོད་པ་
ལོངས་སྐུ་ལམ་དུ་བྱེད་པ་དང་། རྫོགས་པའི་ཀུན་ཏུ་སྤྱོད་པ་རྫོགས་པའི་རིམ་པ་བསམ་
གྱིས་མི་ཁྱབ་པའི་དབྱིངས་ཞི་གནས་དང་ལྷག་མཐོང་ཟུང་དུ་འཇུག་པ་བསྒོམ་པ་ཆོས་
- 173 -

དཔལ་ས་སྐྱའི་རིག་མཛོད། ས་སྐྱ་བཀའ་འབུམ། ༼༽
དམ་ཚིག་ཅན་ལ་གཏོར་མ་སྦྱིན་པ།
ཀྱི་སྐུ་ལམ་དུ་བྱེད་པའོ། །དེ་རྫོགས་པར་བྱེད་པའི་ཡན་ལག་ལ་གཉིས། ཀུན་ཏུ་སྤྱོད་པ་
དང་པོ་གཉིས་རྫོགས་པར་བྱེད་པའི་ཡན་ལག་གོ །དང་པོ་ལ་བཞི། ཕུང་པོ་ཁམས་དང་
སྐྱེ་མཆེད་ལྷའི་ང་རྒྱལ་དུ་བསྒོམ་པ་དང་། ཚོགས་བསག་པ། གོ་ཆ་བཅིང་ཞིང་ཡེ་ཤེས་
པ་གཞུག་པ། དབང་བསྐུར་ཞིང་བརྟན་པར་བྱ་བའོ། །གསུམ་ཀ་རྫོགས་པར་བྱེད་པའི་
ཡན་ལག་ལ་དྲུག་སྟེ། སངས་རྒྱས་ལ་མཆོད་པ།
བརྟུལ་ཞུགས་ཀྱི་སྤྱོད་པ། དམ་ཚིག་དང་སྡོམ་པའི་ཁྱད་པར། ཐུན་མོང་གི་ཀུན་ཏུ་སྤྱོད་
པ། དག་པ་དྲན་པར་བྱའོ། །དང་པོ་ལ་གསུམ། སྔགས་ཀྱི་མཆོད་པ། གསང་བའི་མཆོད་
པ། བདུད་རྩི་ལྔ་དང་འདོད་ཡོན་གྱི་མཆོད་པའོ། །གཉིས་པ་ལ་དབྱེ་བ་མེད། གསུམ་པ་
ལ་སྤྱོད་པ་ལ་གཉིས། རང་དོན་གྱི་སྤྱོད་པ་དང་། གཞན་དོན་ཕྱོགས་ལས་རྣམ་པར་རྒྱལ་
བའོ། །དང་པོ་ལ་གསུམ། བསྐྱེད་རིམ་བརྟན་པར་བྱེད་པའི་སྤྲོས་བཅས་དང་། རྫོགས་པ་
བརྟན་པར་བྱེད་པའི་སྤྲོས་མེད་དང་། ཤིན་ཏུ་སྤྲོས་མེད་དོ། །བཞི་པ་དམ་ཚིག་དང་སྡོམ་
པ་ལ་གཉིས། བཟའ་བ་དང་། བསྲུང་བ་དང་། ཡང་གཉིས་རྒྱུན་གྱི་བྱ་བ་གཡོན་གྱི་ཀུན་
ཏུ་སྤྱོད་པ་ལ་སོགས་པ་དང་། དུས་ཁྱད་པར་ཅན་ཚེས་བཅུའི་མཆོད་པ་སྟེ། མདོར་ན་
ཕྱིའི་མཆོད་པ། ལག་པའི་མཆོད་པ། ཚོགས་ལོངས་སྤྱོད་པ་གསུམ་མོ། འདི་ནི་སངས་
རྒྱས་ལ་མཆོད་པའི་ཕྱོགས་སུ་ཡང་བསྡུའོ། །ལྔ་པ་ཐུན་མོང་གི་ཀུན་ཏུ་སྤྱོད་པ་བྱང་ཆུབ་
ཀྱི་ཕྱོགས་ནི། དགོས་པ་གསུམ་གྱིས་ཀུན་སྤྱོད་གསུམ་སྐུ་གསུམ་ལམ་དུ་བྱེད་པའི་གསུམ
ཀ་དང་འབྲེལ་བ་ཡིན་ནོ། །དྲུག་པ་ཐུན་མཚམས་ཀྱི་བྱ་བ་ནི། དག་པ་རྗེས་སུ་དྲན་པ་
ཚོམ་ངམ་སྔགས་ཀྱིས་བསྲུང་བ། སྤྱོད་ལམ་ལྷའི་ང་རྒྱལ་གྱིས་ཡུལ་ལོངས་སྤྱད་ལ། ཟས་
ཀྱི་རྣལ་འབྱོར། ཉལ་བ་དང་ལྡང་བའི་རྣལ་འབྱོར་ཡང་ཤེས་པར་བྱའོ། །སྤྱི་དོན་བཞི་པ་
འབྲས་བུའི་ཕན་ཡོན་ནི། མཆོག་གི་ཐུན་མོང་གི་འབྲས་བུ་གཉིས་སམ། ཐུན་མོང་། མཆོག་
ཕྱག་རྒྱ་ཆེན་པོ་མཆོག་ཅེས་བྱ་བ་གསུམ་དུ་ཤེས་པར་བྱའོ། །དེ་དག་གིས་ནི་དོན་མ་ལུས་པ་
- 174 -

རྗེ་བཙུན་རིན་པོ་ཆེ་གྲགས་པ་རྒྱལ་མཚན་གྱི་གསུང་འབུམ།
གཏན་ལ་ཕབ་བོ། །ལེའུ་གང་ནས་གང་འབྱུང་བ་ནི་འདི་ཉིད་ཀྱིས་ཤེས་པའི་ཕྱིར་ཞིབ་
ཏུ་མ་བྲིས་སོ། །བཤད་ཐབས་ཀྱི་མན་ངག་ཀུན་ཏུ་སྤྱོད་པའི་བསྡུས་དོན། རྗེ་བཙུན་གྲགས་
པ་རྒྱལ་མཚན་གྱིས་མཛད་པ་རྫོགས་སོ། །མཾ་ག་ལཾ་བྷ་ཝན་ཏུ།། །།